Author: Csobokova
Company: mdpt

Dôvodová správa
Všeobecná časť:
Návrh nariadenia vlády Slovenskej republiky o technickej spôsobilosti a prevádzkovej spôsobilosti plavidiel (ďalej len „nariadenie vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.
Návrh nariadenia sa predkladá na základe Plánu legislatívnych úloh vlády Slovenskej republiky na rok 2008.
Predkladaným nariadením vlády sa do právneho poriadku Slovenskej republiky preberá smernica Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS v znení smernice Európskeho parlamentu a Rady 2006/137/ES, smernice Rady 2008/59/ES a smernice Rady 2008/87/ES.
Predloženým návrhom nariadenia vlády sa ustanovujú technické požiadavky na plavidlá vnútrozemskej plavby a upravujú sa zosúladené podmienky na vydávanie lodných osvedčení, dočasných lodných osvedčení alebo doplnkových lodných osvedčení pre plavidlá vnútrozemskej plavby vo všetkých členských štátoch Európskej únie, t.j. pre celú vnútrozemskú vodnú sieť Spoločenstva. Doterajšia existencia rôznych medzinárodných a vnútroštátnych právnych úprav bránila snahe zabezpečiť vzájomné uznávanie národných plavebných osvedčení bez toho, aby bola potrebná dodatočná prehliadka zahraničných plavidiel. Technické požiadavky uvedené v prílohách II a IX smernice 2006/87/ES v platnom znení obsahujú ustanovenia uvedené v nariadení o prehliadkach plavidiel na Rýne v znení schválenom v roku 2004 členskými štátmi Ústrednej komisie pre plavbu na Rýne (CCNR). Podmienky a technické požiadavky na vydávanie lodných osvedčení na vnútrozemskú plavbu podľa článku 22 Revidovaného dohovoru pre plavbu na Rýne sa odvtedy pravidelne aktualizujú a zohľadňujú súčasný technologický rozvoj. Aby sa zabránilo narušeniu hospodárskej súťaže a rôznym úrovniam bezpečnosti plavidiel a nastalo zosúladenie technických požiadaviek pre určité plavidlá vnútrozemskej plavby na európskej úrovni je potrebné, aby sa rovnaké technické požiadavky prijali pre celú vnútrozemskú vodnú sieť Spoločenstva a pravidelne aktualizovali v snahe zachovať túto rovnováhu.
Návrh nariadenia vlády nebude mať dopad na štátny rozpočet, nebude mať vplyv na rozpočty obcí a rozpočty vyšších územných celkov, nebude mať negatívny vplyv na životné prostredie, nebude mať dopad na zamestnanosť a ani na podnikateľské prostredie.
Navrhované nariadenie vlády je v súlade s Ústavou Slovenskej republiky, platným právnym poriadkom Slovenskej republiky ako aj medzinárodnými zmluvami, ktorými je Slovenská republika viazaná.
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Doložka zlučiteľnosti
návrhu právneho predpisu
s právom Európskych spoločenstiev a právom Európskej únie
1.	Predkladateľ právneho predpisu:
Vláda Slovenskej republiky.
2.	Názov návrhu právneho predpisu:
Návrh nariadenia vlády Slovenskej republiky o technickej spôsobilosti a prevádzkovej spôsobilosti plavidiel.
3.	Problematika návrhu právneho predpisu:
a)	je upravená v práve Európskych spoločenstiev:
- v primárnom práve v Zmluve o založení Európskych spoločenstiev v platnom znení
(Hlava V – Doprava)
-	v sekundárnom práve
- v smernici Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS (Ú. v. EÚ L 389, 30.12.2006) v znení smernice Európskeho parlamentu a Rady 2006/137/ES (Ú. v. EÚ L 389, 30.12.2006), smernice Rady 2008/59/ES (Ú. v. EÚ L 166, 27.6.2008) a smernice Rady 2008/87/ES (Ú. v. EÚ L 255, 23.9.2008),
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	prijatie tohto návrhu nariadenia vlády je plnením záväzkov SR vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS (Ú. v. EÚ L 389, 30.12.2006) v znení smernice Európskeho parlamentu a Rady 2006/137/ES (Ú. v. EÚ L 389, 30.12.2006), smernice Rady 2008/59/ES (Ú. v. EÚ L 166, 27.6.2008) a smernice Rady 2008/87/ES (Ú. v. EÚ L 255, 23.9.2008) najneskôr do 30. decembra 2008,
d)	proti Slovenskej republike nebolo začaté konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev,
e)	smernica Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS (Ú. v. EÚ L 389, 30.12.2006) v znení smernice Európskeho parlamentu a Rady 2006/137/ES (Ú. v. EÚ L 389, 30.12.2006), smernice Rady 2008/59/ES (Ú. v. EÚ L 166, 27.6.2008) a smernice Rady 2008/87/ES (Ú. v. EÚ L 255, 23.9.2008) je úplne prebratá v tomto návrhu nariadenia vlády a v návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a o zmene a doplnení niektorých zákonov.
5.	Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:
úplný
6.	Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky.
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie
1.	Odhad dopadov na verejné financie
Nebude mať dopad na štátny rozpočet.
2.	Odhad dopadov na obyvateľov, hospodárenie podnikateľskej sféry a iných právnických osôb
Nebude mať dopad na obyvateľov, hospodárenie podnikateľskej sféry a iných právnických osôb.
3.	Odhad dopadov na životné prostredie
Nebude mať dopad na životné prostredie.
4.	Odhad dopadov na zamestnanosť
Nebude mať dopad na zamestnanosť.
5.	Odhad dopadov na podnikateľské prostredie
Nebude mať dopad na podnikateľské prostredie.
Osobitná časť:

K § 1:
Vymedzujú sa jednotlivé kategórie plavidiel vnútrozemskej plavby, na ktoré sa vzťahuje nariadenie vlády SR. Zároveň sa vymedzujú aj plavidlá, na ktoré sa ustanovenia tohto nariadenia vlády SR nevzťahujú.

K § 2:
Na účely nariadenia vlády sa vymedzujú vnútrozemské vodné cesty Spoločenstva, ktoré sú rozdelené do štyroch zón a jednej špeciálnej zóny R, kde spadajú vodné cesty rýnskej plavebnej oblasti.

K § 3:
Určujú sa technické požiadavky, ktoré musia spĺňať plavidlá, na ktoré sa vzťahuje toto nariadenie vlády SR.

K § 4:
Ustanovuje sa pre jednotlivé kategórie plavidiel vnútrozemskej plavby plaviacich sa v jednotlivých zónach vodných ciest Spoločenstva povinnosť mať lodné osvedčenie platné na týchto vodných cestách.

K § 5:
Týmto ustanovením sa zabezpečí možnosť plavby bez ďalších požiadaviek pre plavidlá rýnskej plavebnej oblasti na vodných cestách dunajskej plavebnej oblasti v zóne 3. Pokiaľ bude prevádzkovateľ plavidla s platným lodným osvedčením vydaným podľa článku 22 Revidovaného dohovoru pre plavbu na Rýne chcieť plávať s plavidlami, ktoré spĺňajú iba znížené technické požiadavky, môžu požiadať o vydanie doplnkového lodného osvedčenie. Toto lodné osvedčenie sa vydá bez ďalšej prehliadky a bude platiť iba po dobu platnosti platného lodného osvedčenia vydaného podľa článku 22 Revidovaného dohovoru pre plavbu na Rýne.

K § 6:
Upravuje sa vydávanie lodných osvedčení pre nové plavidlá a pre plavidlá, ktoré sú už v prevádzke. Plavidlá, ktoré sú už v prevádzke a majú lodné osvedčenie vydané na základe doteraz platných požiadaviek na technickú spôsobilosť a prevádzkovú spôsobilosť, musia najneskôr do 30. decembra 2018 splniť podmienky ustanovené v tomto nariadení vlády, aby získali lodné osvedčenie a mohli sa plaviť na vodných cestách Spoločenstva. Plavidlá, ktoré v niektorých komponentoch alebo častiach nesplnia požiadavky ustanovené týmto nariadením, avšak nepredstavujú nebezpečenstvo pre posádku, cestujúcich, plavebnú prevádzku, prípadne životné prostredie vplyvom zlej konštrukčnej pevnosti plavidla, ovládateľnosti alebo osobitných funkcií plavidla, získajú lodné osvedčenie, do ktorého Štátna plavebná správa takéto nesplnenie požiadaviek vyznačí.

K § 7:
Ak sa na plavidle vykonala rozsiahla prestavba alebo oprava, pôvodné lodné osvedčenie vydané pre toto plavidlo stráca platnosť. Prevádzkovateľ takéhoto plavidla musí o týchto zmenách informovať Štátnu plavebnú správu, ktorá po vykonaní prehliadky plavidla vydá nové lodné osvedčenie alebo vykoná zmeny a doplnky v pôvodnom lodnom osvedčení vychádzajúc z rozsahu vykonanej prestavby, prípadne opravy plavidla.

K § 8:
Prevádzkovateľ plavidla má možnosť získať v odôvodnených prípadoch na základe žiadosti dočasné lodné osvedčenie. Dočasné lodné osvedčenie vydáva Štátna plavebná správa a má stanovenú dobu platnosti podľa toho, z akého dôvodu sa vydáva.

K § 9:
	Zahraničným plavidlom je plavidlo, ktoré nie je registrované v niektorom z členských štátov Európskej únie alebo v štáte tvoriacom Európsky hospodársky priestor. Na základe tohto nariadenia vlády je po splnení všetkých podmienok možné vydať takémuto plavidlu lodné osvedčenie.

K § 10:
	Prevádzka plavidla na vnútrozemských vodných cestách Spoločenstva je povolená iba na základe lodného osvedčenia. Prevádzkovateľ plavidla musí dbať o to, aby mal lodné osvedčenie plavidla počas jeho prevádzky platné. Pred ukončením platnosti lodného osvedčenia by mal prevádzkovateľ požiadať Štátnu plavebnú správu o jeho predĺženie alebo o vykonanie zmien a doplnkov v pôvodnom lodnom osvedčení. Na to je potrebné preukázať, že plavidlo spĺňa technické a prevádzkové požiadavky podľa tohto nariadenia vlády. Tie sa zisťujú na základe prehliadok plavidla, ktoré vykonávajú podľa ich druhu právnická osoba poverená ministerstvom alebo stála odborná komisia. Pri prehliadke plavidla musí prevádzkovateľ plavidla poskytnúť spoluprácu, súčinnosť, riadiť sa pokynmi zástupcov právnickej osoby poverenej ministerstvom alebo stálej odbornej komisie a dodať potrebné doklady. V rámci súčinnosti poskytne prevádzkovateľ plavidlo v dohodnutom termíne na danom mieste, a to v čistom stave a vybavené povinnou výbavou. Prehliadka sa vykonáva na suchu a na vode. Od prehliadky na suchu je možné upustiť v prípade, že takáto prehliadka už bola vykonaná pri klasifikácii plavidla alebo bola vykonaná uznanou klasifikačnou spoločnosťou alebo príslušným orgánom na iné účely, pričom tento doklad nesmie byť starší ako šesť mesiacov. Pri prehliadke prevádzkovej spôsobilosti plavidla sa vykoná preskúšanie funkčnosti všetkých lodných zariadení, funkčnosť optickej a zvukovej signalizácie, vybavenie plavidla záchrannými prostriedkami a havarijným materiálom a označenie plavidla.

K § 11:
Prevádzkovateľ plavidla môže požiadať o vykonanie prehliadky plavidla, t.j. overenie jeho technickej spôsobilosti a prevádzkovej spôsobilosti kedykoľvek a z akéhokoľvek dôvodu a tejto žiadosti Štátna plavebná správa musí vyhovieť.

K § 12:
	Štátna plavebná správa je povinná viesť register všetkých vydaných osvedčení. Keďže do lodných registrov môžu robiť zápisy ktorékoľvek príslušné orgány členských štátov EÚ a o týchto zápisoch musia upovedomiť orgán, ktorý lodné osvedčenie vydal, slúžia tieto registre vydaných osvedčení na rýchlejšiu a prehľadnejšiu prácu a komunikáciu medzi príslušným orgánom a prevádzkovateľom plavidla. Register sa vedie podľa vzoru, ktorý je ustanovený v prílohe smernice.

K § 13:
Pokiaľ dôjde k zmenám údajov zapísaných v lodnom osvedčení, ktoré sa netýkajú technických údajov plavidla, prevádzkovateľ plavidla má povinnosť túto zmenu písomne oznámiť Štátnej plavebnej správe, ktorá tieto zmeny overí a zapíše ich do pôvodného lodného osvedčenia. Pri týchto zmenách Štátna plavebná správa nebude vyžadovať overenie technickej spôsobilosti alebo prevádzkovej spôsobilosti plavidla. Prevádzkovateľ má tieto zmeny nahlásiť do 30 dní od ich zistenia, čím sa predíde nedorozumeniam, napríklad pri prevádzke riečnych informačných služieb, pri vedení registra plavidiel a pod.

K § 14:
Pokiaľ dôjde k zničeniu, strate alebo odcudzeniu ktoréhokoľvek typu osvedčenia, Štátna plavebná správa na základe odôvodnenej žiadosti vydá duplikát tohto osvedčenia. Duplikát sa takto aj označí a jeho doba platnosti je rovnaká s dobou platnosti pôvodného osvedčenia.

K § 15:
Ak je to potrebné a je na to právny dôvod, môže Štátna plavebná správa vydať výpis alebo kópiu akéhokoľvek typu osvedčenia.

K § 16:
Jednotné európske identifikačné číslo plavidla je číslo plavidla, ktoré sa prideľuje každému plavidlu vnútrozemskej plavby, ktoré sa plaví na vnútrozemských vodných cestách Spoločenstva.

K § 17:
Ustanovuje sa lehota, do ktorej musia mať plavidlá, ktoré sú už v prevádzke, lodné osvedčenie vydané podľa tohto nariadenia vlády SR.

K § 18:
Vymedzuje sa preberaný právny akt Európskych spoločenstiev a Európskej únie.

K § 19:
Ustanovuje sa účinnosť.

K prílohe:
Obsahuje označenie preberaného právneho aktu Európskych spoločenstiev a Európskej únie.